ຕາມສຳນັກຂ່າວສານຫວຽດນາມແລ້ວ, ເມື່ອກ່າວຄຳເຫັນທີ່ການຕ້ອນຮັບທ່ານ ຫວຸຮົ່ງນາມ ເອກອັກຄະລັດ ຖະທູດຫວຽດນາມປະຈຳຍີ່ປຸນຢູ່ສຳນັກງານສະພາແຫ່ງຊາດ ຍີ່ປຸ່ນ ຢູ່ນະຄອນຫຼວງ ໂຕກຽວ, ທ່ານນາງ Santo Akiko ໄດ້ຝາກຄຳຂອບໃຈຂອງສະພາແຫ່ງຊາດຍີ່ປຸ່ນ (ລວມມີ ສະພາສູງ ແລະ ສະພາຕ່ຳ) ໄປຍັງສະພາແຫ່ງຊາດ ຫວຽດນາມ ແລະ ທ່ານນາງ ຫງວຽນທິກິມເງິນ ປະທານສະພາແຫ່ງຊາດຫວຽດນາມ ກ່ຽວກັບຂອງຂວັນຜ້າອັດປາກ - ດັງ 20.000 ອັນ ໃຫ້ແກ່ສະພາແຫ່ງຊາດຍີ່ປຸ່ນ ພາຍຫຼັງການແຜ່ລາມຂອງ ໂລກລະບາດ Covid – 19 ຢູ່ຍີ່ປຸ່ນ, ພ້ອມທັງໃຫ້ຮູ້ວ່າ ສະພາແຫ່ງຊາດຍີ່ປຸ່ນໄດ້ສົ່ງຈຳນວນຜ້າອັດປາກ - ດັງດັ່ງກ່າວໄປຍັງບັນດາຮາກຖານ ແລະ ພະນັກງານການແພດຍີ່ປຸ່ນຢ່າງທັນທີ ທີ່ພວມຢູ່ແນວໜ້າ ຂອງການປ້ອງກັນ, ສະກັດກັ້ນໂລກລະບາດ.
ຄຽງຄູ່ກັນນັ້ນ, ທ່ານນາງ ປະທານສະພາສູງກໍ່ແບ່ງປັນກ່ຽວກັບບັນດາໝາກຜົນຢ່າງຕັ້ງໜ້າ ໃນວຽກງານປ້ອງກັນ, ສະກັດກັ້ນໂລກລະບາດ Covid – 19 ຂອງຍີ່ປຸ່ນ, ພິເສດແມ່ນເລື່ອງລັດຖະບານຍີ່ປຸ່ນໄດ້ຍົກເລີກສະພາບການສຸກເສີນໃນທົ່ວປະເທດ ໃນວັນທີ 25 ພຶດສະພາ, ຟື້ນຟູການເຄື່ອນໄຫວເສດຖະກິດ - ສັງຄົມ ແລະ ສະຖຽນລະພາບໃນການດຳລົງຊີວິດຂອງປະຊາຊົນເທື່ອລະກ້າວ.
ສຳລັບການພົວພັນລະຫວ່າງສອງປະເທດ ຍີ່ປຸ່ນ - ຫວຽດນາມ, ທ່ານນາງ Santo Akiko ປະທານສະພາສູງຍີ່ປຸ່ນ ໄດ້ຕີລາຄາສູງການພັດທະນາອັນດີງາມໃນການພົວພັນລະຫວ່າງສອງປະເທດ, ພິເສດແມ່ນການພັດທະນາຢ່າງຕັ້ງໜ້າໃນການພົວພັນຄູ່ຮ່ວມມືລະຫວ່າງສະພາແຫ່ງຊາດຍີ່ປຸ່ນ ແລະ ສະພາແຫ່ງຊາດຫວຽດນາມ. ທ່ານນາງ Santo Akiko ໄດ້ສົ່ງຄຳຢ້ຽມຢາມຖາມຂ່າວໄປຍັງທ່ານນາງ ຫງວຽນທິກິມເງິນ, ພ້ອມທັງສະແດງຄວາມຫວັງຢາກການພົວພັນຮ່ວມມືລະຫວ່າງສະພາແຫ່ງຊາດສອງປະເທດນັບມື້ນັບພັດທະນາຢ່າງຕັ້ງໜ້າ, ບັນລຸໄດ້ຜົນງານໃໝ່ຢ່າງຫຼວງຫຼາຍ.
ສ່ວນທ່ານ ຫວູຮົ່ງນາມ ໄດ້ສະແດງຄວາມນັບຖືຢ່າງສູງຕໍ່ຄຳຂອບໃຈຂອງທ່ານນາງ Santo Akiko ແລະ ບັນດາສະມາຊິກໃນສະພາແຫ່ງຊາດ ຍີ່ປຸ່ນ ທີ່ຍາມໃດກໍ່ສະຫງວນອາລົມຈິດ ຄວາມຮັກແພງທີ່ດີງາມ ແລະ ຄວາມມານະພະຍາຍາມໃນການຊຸກຍູ້ການພົວພັນມິດຕະພາບ ແລະ ການຮ່ວມມືລະຫວ່າງສະພາແຫ່ງຊາດສອງປະເທດ.
ທ່ານ ຫວູຮົ່ງນາມ ກໍ່ສະແດງຄວາມຊົມເຊີຍ ແລະ ຕີລາຄາສູງຕໍ່ຜົນສຳເລັດຂອງ ຍີ່ປຸ່ນໃນການຄວບຄຸມໂລກລະບາດ Covid – 19, ພ້ອມທັງຢັ້ງຢືນວ່າ ນີ້ແມ່ນປະຖົມປັດໄຈສຳຄັນເພື່ອ ລັດຖະບານຍີ່ປຸ່ນຕັດສິນໃຈຍົກເລີກສະພາບການສຸກເສີນໃນທົ່ວປະເທດໂດຍໄວ, ມານະພະຍາຍາມນຳບັນດາການເຄື່ອນໄຫວເສດຖະກິດ, ສັງຄົມ ແລະ ການດຳລົງຊີວິດຂອງປະຊາຊົນກັບຄືນສູ່ສະພາບທີ່ເປັນປົກກະຕິໂດຍໄວ.
ບຸນຄົງ